ఎల్.బి. నగర్ కుడివైపు ఫ్లైఓవర్

ఎల్.బి. నగర్ కుడివైపు ఫ్లైఓవర్ (మాల్ మైసమ్మ ఫ్లైఓవర్) అనేది తెలంగాణ రాష్ట్రం, రంగారెడ్డి జిల్లా, హయాత్‌నగర్‌ మండలంలోని ఎల్.బి. నగర్ చౌరస్తాలో ఉన్న ఫ్లైఓవర్. విజయవాడ నుంచి హైదరాబాద్‌ వచ్చే వారికి ఎల్బీనగర్‌ నుంచి దిల్‌సుఖ్‌నగర్‌ వైపు వెళ్ళే మార్గంలో విజయలక్ష్మి థియేటర్‌ ముందు ప్రారంభమై ఎల్బీనగర్‌ మహాల్‌ మైసమ్మ దేవాలయానికి 60 మీటర్ల ముందు వరకు 42 కోట్ల రూపాయలతో 960 మీటర్ల పొడవు, 12 మీటర్ల వెడల్పుతో 3 లైన్లతో ఈ ఫ్లైఓవర్ నిర్మించబడింది. ఎస్‌ఆర్‌డీపీలో భాగంగా చేపట్టిన పనుల్లో పూర్తయిన 19వ ఫ్లైఓవర్ ఇది. దీనికి పక్కనే ఎల్.బి. నగర్ ఎడమవైపు ఫ్లైఓవర్ కూడా ఉంది.

 నిర్మాణం 
ఎల్బీనగర్‌ మహాల్‌ మైసమ్మ దేవాలయం వెనుక భాగం నుంచి సరూర్‌నగర్‌ స్టేడియం వైపుకు నిర్మించడానికి 2019లో ఈ ఫ్లైఓవర్ నిర్మాణ పనులు ప్రారంభమయ్యాయి. కానీ మైసమ్మ దేవాలయం రోడ్డు మధ్యలోని రావడంతో పనులు ఆపేయబడ్డాయి. పలు చర్చల తరువాత దేవాలయం ముందుకే కుదించి ఫ్లైఓవర్ నిర్మించాలని నిర్ణయించబడింది.

మొత్తం 13 ఫౌండేషన్‌లు, 12 స్లాబ్‌లతో నిర్మించిన ఈ ఫ్లైఓవర్‌ నిర్మాణానికి 26.56 కోట్లు కాగా, ఫ్లైఓవర్‌ నిర్మాణం కోసం స్థల సేకరణ నిధులతో కలిసి 42 కోట్లు అయింది.

 ప్రారంభం 
ఈ ఫ్లైఓవర్‌ను 2023 మార్చి 25న తెలంగాణ రాష్ట్ర ఐటి, పురపాలక, పరిశ్రమల శాఖామంత్రి కల్వకుంట్ల తారక రామారావు ప్రారంభించాడు. ఈ కార్యక్రమంలో ఎల్.బి. నగర్ ఎమ్మెల్యే దేవిరెడ్డి సుధీర్ రెడ్డి, ఎమ్మెల్సీలు పట్నం మహేందర్ రెడ్డి, బొగ్గారపు దయానంద్, డిప్యూటి మేయర్ మోతే శ్రీలత రెడ్డి తదితరులు పాల్గొన్నారు.

 కొత్త ఫ్లైఓవర్ ప్రయోజనాలు 
 ఈ ఫ్లైఓవర్‌ నిర్మాణంతో హయత్‌నగర్, చౌటుప్పల్  నల్గొండ, విజయవాడ వైపు నుండి దిల్ సుఖ్ నగర్,  హైదరాబాదు వైపు వచ్చే ఎల్.బి. నగర్ జంక్షన్ లో ట్రాఫిక్‌ సమస్యకు శాశ్వత పరిష్కారం దొరుకడంతోపాటు 65 శాతం మేర ట్రాఫిక్‌ తగ్గుతుంది.
 చింతలకుంట వద్ద వాహనాల వెయిటింగ్ పీరియడ్ గణనీయంగా తగ్గడంవల్ల వాయు కాలుష్యం కూడా తగ్గుతుంది.

మూలాలు

వర్గం:రంగారెడ్డి జిల్లా
వర్గం:హైదరాబాదు రవాణా
వర్గం:తెలంగాణ రహదారులు
వర్గం:తెలంగాణ ప్రభుత్వ నిర్మాణాలు
వర్గం:హైదరాబాదులోని ఫ్లైఓవర్లు
వర్గం:2023 స్థాపితాలు